Mikkelsen slutter i Helse Sør-Øst

SLUTTER: Bente Mikkelsen slutter i Helse sør-øst og starter i WHO. Her på en debatt på Litteraturhuset tidligere i år. Foto: TROND SOLBERG/VG

Støre fant ny jobb til Mikkelsen

(VG Nett) Det var Jonas Gahr Støre som fant den nye jobben i WHO til Helse Sør-Øst-direktøren.

May Linn Gjerding

Audun Beyer-Olsen

Kristine Hellem Aanstad

Eva-Therese Loo Grøttum

Oppdatert 1. november 2012

Artikkelen er over syv år gammel

Kriser i Mikkelsens rike 2007

1. juni: Helse Øst og Helse Sør ble slått sammen. Den tidligere fødselslegen Bente Mikkelsen ble direktør for Helse Sør-Øst.

Juli: Det ble sterke reaksjoner når Mikkelsens hopp i inntekt på 23 prosent, til 1,78 millioner, blir kjent. I dag tjener hun to millioner i året over millionen mer enn helseministeren.

2008

29. februar: Rikshospitalets direktør Åge Danielsen ble sparket etter byggingen av et nytt pasienthotell startet uten styrets godkjenning. Styreleder Ingar Pettersen trakk seg og nektet å sparke Danielsen med begrunnelse i «generell overstyring fra Bente Mikkelsen».

20. november: Helse Sør-Øst, med Mikkelsen i spissen, la strategien for den såkalte hovedstadsprosessen. De store sykehusene i Akershus, Oslo og Buskerud inngikk i det gigantiske omstillingsprosjektet, samtidig som Oslo universitetssykehus (OUS) ble etablert.

2009

Mikkelsen og Helse Sør-Øst ga firmaet Logica oppdraget med å lage en felles dataportal for OUS. Datasystemet kostet 159 millioner kroner, men kunne ikke brukes likevel. I år må 180 millioner brukes på nye dataløsninger.

Sommeren: En gjennomgang av bygningsmassen viste at store deler av sykehusene Ullevål og Radiumhospitalet måtte opprustes for 1,5 milliarder på sikt det tidobbelte.

Høsten: Først påla de alle sykehusansatte reisekutt. Så sendte Helse Sør-Øst 17 utvalgte til Tyskland på messe. Reisefølget brukte rundt 145 000 kroner på turen. Ledelsen beklaget dette i ettertid.

2010

22. januar: VG avslørte at Sykehuset Asker og Bærum i flere år trikset med frister for innkalling av pasienter, for å unngå å måtte betale for behandling ved andre sykehus. Sykehuset en del av Vestre Viken HF, som er underlagt Helse Sør-Øst. Helseforetaket fikk en bot på fem millioner kroner, og flere i ledelsen måtte gå av.

2011

6. juni: OUS-direktør Siri Hatlen trakk seg. Hun mente at investeringer var nødvendige, men fikk beskjed fra Mikkelsen og hennes ledelse at en slik økonomiplan ikke kunne aksepteres.

21. september: De tillitsvalgte ved OUS uttrykte unison mistillit mot Bente Mikkelsen og styret i Helse Sør-Øst, som de mener satte penger foran pasienter.

Høsten: TV 2 meldte at OUS har brukt over 400 millioner kroner på innleide konsulenter de siste tre årene. De ansatte kalte det «meningsløst» i tider med historiske budsjettkutt. Helse Sør-Øst brukte totalt 1,3 milliarder på konsulenter i samme periode.

Senhøsten: OUS la fram budsjettet for 2012. Der skal det spares rundt 800 millioner kroner og 1000 årsverk.

2012

Januar: Flere ba Mikkelsen gå av, etter medieavsløringer om et planlagt halvt år langt Nato-kurs i Roma. Prisen var 350 000 kroner. I tillegg skulle Mikkelsen få full lønn.

Mars: NRK meldte at Oslo universitetssykehus er anmeldt for menneskehandel. En møbelsnekker formidlet tre filippinske sykepleiere til OUS.

4. mars: Klinikksjef Olav Røise ved OUS hevdet at ledelsen over visste at rettighetspasienter ble flyttet i køen for å spare penger. Helsedirektør Bjørn-Inge Larsen sa til TV 2 at praksisen er ulovlig.

September: VG avslører at norgeshistoriens største stillingsannonse, som skulle skaffe 750 ansatte til Ahus ble stoppet rett før trykking i 2010. Ahus tok over ansvaret for 160 000 pasienter fra OUS i fjor, men manglet 550 årsverk. Mikkelsen tok personlig ansvaret.

Fylkeslegen mener at driften ved Norges største akuttsykehus kan ha vært uforsvarlig i deler av 2011. Nå etterforsker politiet fem unaturlige dødsfall ved Ahus.

September: OUS er i dyp økonomisk krise, og må spare 750 millioner. Det legges opp til kostnadskutt tilsvarende 1500 årsverk i perioden 2013-2016.

3. oktober: En revisjonsrapport for Helse Sør-Øst konkluderte med vesentlige og gjennomgående mangler ved styringen og kontrollen av pasienter. Vis mer

Bente Mikkelsen begynner ved hovedkvarteret til Verdens Helseorganisasjon (WHO) i Geneve, heter det i en pressemelding fra Helse Sør-Øst.

Hun har vært administrerende direktør i Helse Sør-Øst i nesten syv år.

- Jeg har jo stått i veldig krevende lederstilling i syv år. Jeg synes vi har oppnådd og fått til utrolig mye, og det er masse å være stolt av. Likevel synes jeg nå det er veldig hyggelig å få bruke kompetansen min på en annen måte. Og jeg er veldig tilfreds med at jeg har blitt tilbudt en mulighet til å gjøre dette i Verdens helseorganisasjon, sier Mikkelsen til VG Nett.

- Har situasjonen på Ahus og problemene knyttet til hovedstadsprossesen hatt noen betydning for at du nå velger å bytte beite?

Må heller si det sånn at syv år med veldig store omveltninger og det er en veldig eksponert stilling, at det å nå levere stafettpinnen til noen andre tenker jeg er veldig naturlig og er helt sikker på at det også blir veldig bra.

Har det vært noe press på at du skulle gå av og ta den nye jobben?

- Nei, det har det ikke. Jeg har hatt full tillit fra mitt eget styre og følt at vi har en god fremdrift, men jeg har signalisert at jeg er åpen for nye og andre muligheter. Så ble det denne muligheten og det synes jeg var veldig fint.

Mikkelsen forteller at hun går fra jobben med en blandet følelse.

- Det er en fantastisk jobb jeg går fra også har jeg veldig store forhåpninger til det jeg går til. Så det alltid en blanding av følelser på en dag som dette.

Fant jobben

Til VG Nett sier helseminister Jonas Gahr Støre (Ap) at det var han som ville ha den omstridte lederen i stillingen.

- Jeg ønsket å støtte WHO med å stille til rådighet dyktige helseledere. Dette har vært et tema gjennom høsten, og en diskusjon hvordan vi kan gjøre dette. Da det kom meg for øret at Bente Mikkelsen, en person jeg har stor respekt for, hadde luftet at hun ønsket en annen jobb, var det en mulighet for å dekke dette behovet, sier Støre.

Ønsket dere å bytte ut Bente Mikkelsen?

- Det er to veldig klare historier her: Hun ga uttrykk for at hun ønsket å gjøre noe annet, noe som er veldig forståelig etter syv år. Vi hadde en jobb som ikke hvem som helst kunne ta og da bød muligheten seg.

President i legeforeningen og hovedtillitsvalgt for legeene ved OUS har bedt deg bytte ut Mikkelsen. Har du lyttet til deres anmodninger?

- Må helt ærlig si at jeg ikke har fått det budskapet. Alle som står i eksponerte lederstillinger i Norge leser om seg selv i avisen hver uke om at noen ber dem om å gå, og hvis ikke du tåler det så er du ikke leder i de utsatte stillingene. I disse stillingene handler det om å ha tillit fra de som har gitt deg jobben og ta ansvar for deg selv, sier Støre til VG Nett.

Han opplyser at Mikkelsen skal jobbe i departementet frem til jul.

- På rett vei

I en pressemelding sier hun at du ser fram til å gå inn i en ledende stilling hvor hun skal jobbe med forebygging og livsstilssykdommer.

- Dette er en av virkelig store helseutfordringene, både globalt og i Norge, sier Mikkelsen i pressemeldingen.

Styreleder i Helse sør-øst Per Anders Oksum informerer om at Peder Olsen er valgt inn som ny administrerende direktør.

- Olsen er en meget erfaren sykehusleder og jeg er trygg på at Helse sør-øst er i de beste hender. Stillingen som administrerende direktør vil nå bli utlyst på vanlig måte.

Helse sør-øst er på rett vei, og arbeidet fremover vil bli videreført langs dagens hovedlinjer, sier Oksum.

VG Nett har torsdag kveld vært i kontakt med Peder Olsen. Han ønsker ikke å kommentere Mikkelsen avgang.

En rekke krav om å gå av

Mikkelsen har blitt møtt med en rekke krav om å gå, siden hun tok over som leder for Norges største arbeidsplass, Helse Sør-Øst.

I september i fjor gikk samtlige tillitsvalgte i OUS-systemet ut og utrykte mistillit mot Bente Mikkelsen og styret i Helse Sør-Øst, som de mente bare var opptatt av budsjett.

Se listen over krav her !

Mikkelsen har tidligere blitt anklaget for elendig styring. Flere har også ment at politikerne har gitt henne for mye makt.

- Full tillitt

Forrige torsdag sa styret i Helse sør-øst på styremøtet at administrerende direktør Bente Mikkelsen har deres fulle tillit. Det sa også Jonas Gahr Støre.

- Jeg har hatt tillit til Mikkelsen og er glad for at vi nå kan tilby henne en slik stilling. Nå lyses stillingen ut. Det er lagt ned et betydelig arbeid og vi gjør store fremskritt i Helse Sør-Øst. Nå får vi som er igjen jobbe videre med dette, saStøre.

Det var Mikkelsen selv som tok opp temaet om sin stilling. På et møte orienterte hun styret om forslag til neste års statsbudsjett for helseregionen, situasjonen i Helse sør-øst og administrasjonen.

Helse Sør-Øst har ansvaret for sykehustilbudet til 2,7 millioner nordmenn og har 70.000 ansatte og et budsjett på 60 milliarder kroner.

VG Nett kommer med mer

Publisert: 01.11.12 kl. 18:50 Oppdatert: 01.11.12 kl. 20:34

Les også

Mer om Helse